Першым адрасам на гэтым маршруце была сярэдняя школа № 2 райцэнтра. Як расказала дырэктар навучальнай установы Аксана Лось, за больш чым 50 гадоў існавання навучальнай установы ў ёй не праводзіўся капітальны рамонт, таму наспела вялікая ў гэтым неабходнасць. Як адзначылі і старшыня райвыканкама Юрый Горлаў, і кіраўнік падшэфнай арганізацыі ПМК -233 Яўген Корсак, за крайне кароткі тэрмін выкананы неверагодна вялікі аб’ём рамонтных работ, што ператварыла стары будынак школы ў сучасную з прыгожым дызайнам навучальную ўстанову ў духу патрабаванняў часу. Кіраўнікі звязвалі паспяховае ажыццяўленне гэтага праекта з выключнымі арганізатарскімі здольнасцямі Аксаны Лось, яе ініцыятывай і неймавернымі стараннямі. У сваю чаргу Аксана Міхайлаўна адзначыла вельмі правільнае і своечасова прынятае рашэнне старшынёю Мінскага аблвыканкама Сямёнам Шапірам аб укараненні практыкі правядзення рамонтаў на аб’ектах сацыяльнай сферы гаспадарчым спосабам, зацікаўленую падтрымку і непасрэдны ўдзел у гэтым кіраўніцтва райвыканкама, аддзела адукацыі, спорту і турызму, спонсарскую дапамогу арганізацый раёна, вялікую дапамогу педкалектыву, бацькоў і саміх вучняў у правядзенні рамонту. Ужо чацвёрты год паэтапна ў гэтай навучальнай установе праводзіцца поўная рэканструкцыя, асвоена на гэтыя мэты 3,5 мільярда недэнамінаваных рублёў. Нягледзячы на тое, што ідуць заняткі, рамонт працягваецца, прычым вельмі актыўна і вынікова. Перад удзельнікамі аб’езду паўстаў ва ўсёй красе толькі што закончаны аб’ект – калідор школы. Хто быў раней у гэтай навучальнай установе, спаўна мог ацаніць эфект ад праведзенай работы – школы не пазнаць. Як зазначыла Аксана Лось, для выпускнікоў, якія прыехалі на вечар сустрэчы ў першую суботу лютага, быў сапраўдны сюрпрыз убачыць сваю школу такой прыгожай і з густам пераўтворанай. Рамонтныя работы гаспадарчым спосабам у сярэдняй школе № 2 працягваюцца і ў бягучым годзе. Вядзецца рамонт вучэбных і службовых пакояў на першым паверсе, неабходна адрамантаваць спартыўную залу, правесці мадэрнізацыю вонкавых камунікацый і фасад будынка. Юрый Горлаў выказаў вялікае задавальненне ходам работ, адрасаваў удзячнасць Аксане Лось і заклікаў усіх следаваць яе прыкладу.